"Ei näita," ütles 19% neist suitsetajaist, kellel Eesti Tubakatootjate Assotsiatsiooni tellitud küsitlejad palusid sigaretipakki näidata.    Vene keelt kõnelnud  inimestest ei näidanud oma suitsupakki tervelt 33%, eestlastest 13%. "Juba siis neil oli, mida varjata," tõdes JTI Marketing and Sales OÜ korporatiivsuhete juht Jaanus Pauts.    Sigaretipakki paluti suitsetajail näidata selleks, et saada teada suitsude päritolu. Määramise aluseks oli keel, milles on pakile kirjutatud terviseohu hoiatus.    Teine kinnitus, et Eesti venelased rohkem salasuitsu kimuvad, on piirkondlik statistika. Ida- ja Lääne-Virumaal on illegaalsete sigarettide osakaal  64%. Võrdluseks: Jõgevamaal, Tartumaal ja Kagu-Eestis on see % 24, Pärnu- Saare- ja Viljandimaal 14 ning Rapla-, Harju-, Lääne- ja Hiiumaal vaid 12%.    Uuringu tulemused näitasid kokkuvõttes, et peamiseks illegaalse sigareti suitsetajaks on alla 4000-kroonise kuusissetulekuga vene keelt kõnelev odavama klassi sigarette eelistav tarbija. Kõige populaarsemad illegaalsete sigarettide brändid Eestis on More ja Bond Street.    Sulev Oll  Maaleht